
Az időskori kognitív hanyatlás vizsgálata a mini mental teszt és a montreal kognitív vizsgálat összehasonlításával

Dolgozatom fókuszában az enyhe kognitív zavar és annak egy hazánkban új mérőeszköz általi
neuropszichológiai szűrése áll. Az enyhe kognitív zavar az egészséges öregedés és a demencia
közé helyezhető állapot, melyre azért különösen fontos odafigyelni, mert – bár bizonyos esetekben
megjelenik reverzibilitás, – sok esetben Alzheimer vagy egyéb típusú demencia alakul ki. A
kognitív állapotfelmérés hazánkban legelterjedtebb a Mini Mental Teszt (Mini Mental State
Examination – MMSE), amely azonban nem elég érzékeny az enyhe kognitív zavar illetve a
kezdődő demencia detektálására. A Montreal Kognitív Felmérés (MoCA) ezt a hiányosságot
igyekszik kiküszöbölni, hiszen célzottan ennek az állapotnak a kiszűrésére készült. Vizsgálatunkban
egészséges, enyhe kognitív zavaros és demens személyek esetében hasonlítottuk össze a MMSE
és a MoCA teszteken elért pontszámokat, továbbá számlálási terjedelem, cselekvésfluencia
teszteket is alkalmaztunk a kognitív képességek szélesebb mérésére. A depresszív állapot kognitív
teljesítményre való hatását Beck Depresszió Skála segítségével vizsgáltuk. A MoCA és a MMSE
tesztek hasonló érzékenységgel és specificitással rendelkeztek az enyhe kognitív zavar kiszűrésére,
emellett a MoCA belső konzisztenciája is magasabb volt. A kognitív hanyatlással párhuzamosan
csökkent a teljesítmény valamennyi feladaton a csoportok között és az egyes tesztek közti
korreláció is magas volt. A depresszió skálán elért pontszámok nem álltak kapcsolatban a teszteken
nyújtott teljesítménnyel. Elmondható, hogy bár a MoCA teszttel kapott eredmények nem elég
erőteljesek a teszt széleskörű használatához, arra utalnak, hogy érdemes folytatni a teszttel való
kutatást.

